題全氏三桂堂
作者：真德秀
朝代：宋

paragraphs: 唐人重科甲，擬以折桂榮。
一登羣仙籍，不羨千佛經。
終全歲寒姿，乃比秋香清。
咄彼牛李輩，伊優至公卿。
迨今齒其人，名字猶臊腥。
卓哉劉戶曹，直氣霜稜稜。
一朝脫淡墨，千古揚芬馨。
鷄峰有名家，奕葉彯儒纓。
庭中三嘉樹，屹立長寧寧。
西風正摇落，翠葆黄金英。
勁節松可友，孤芳梅謂兄。
丁寧命諸郎，我豈貪浮名。
愛此臭味同，故以書吾楹。
爾曹方茂學，志取宮袍青。
要須勉植立，毋但希騰凌。
己大外物小，道充人爵輕。
當如燕山竇，義方垂世評。
勿效東堂詵，射策矜虛聲。
懿哉君斯言，可折末俗醒。
刻詩堂之楣，室觀全氏興。